Κανονισμός (ΕΚ) αριθ. 780/2002 της Επιτροπής

της 8ης Μαΐου 2002

για την τροποποίηση του κανονισμού (ΕΚ) αριθ. 3063/93 περί λεπτομερών κανόνων εφαρμογής του κανονισμού (ΕΟΚ) αριθ. 2019/93 του Συμβουλίου όσον αφορά τις ενισχύσεις για την παραγωγή μελιού ειδικής ποιότητας

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΟΚ) αριθ. 2019/93 του Συμβουλίου, της 19ης Ιουλίου 1993, για τη θέσπιση ειδικών μέτρων για ορισμένα γεωργικά προϊόντα προς όφελος των μικρών νησιών του Αιγαίου Πελάγους(1), όπως τροποποιήθηκε τελευταία από τον κανονισμό (ΕΚ) αριθ. 442/2002(2), και ιδίως το άρθρο 12 παράγραφος 3,

Εκτιμώντας τα ακόλουθα:

(1) Ο κανονισμός (ΕΟΚ) αριθ. 2019/93 θέσπισε για τα μικρά νησιά του Αιγαίου Πελάγους ένα καθεστώς ενίσχυσης στις κυψέλες για την παραγωγή μελιού ειδικής ποιότητας. Το άρθρο 12 του εν λόγω κανονισμού, όπως τροποποιήθηκε τελευταία από τον κανονισμό (ΕΚ) αριθ. 442/2002, αναφέρεται στις "ενώσεις παραγωγών". Πρέπει συνεπώς να τροποποιηθεί η ορολογία που χρησιμοποιείται στον κανονισμό (ΕΚ) αριθ. 3063/93 της Επιτροπής(3).

(2) Για να ενημερωθεί ο κανονισμός (ΕΚ) αριθ. 3063/93, πρέπει να καταργηθούν οι παρεκκλίσεις για το 1993 όσον αφορά τις ημερομηνίες της υποβολής της αιτήσεως και της πληρωμής της ενισχύσεως, οι ημερομηνίες κοινοποιήσεως στην Επιτροπή των στοιχείων επί των ενισχύσεων που πληρώθηκαν καθώς και το ποσοστό των αιτήσεων ενισχύσεων που ελέγχθηκαν επιτόπου. Πρέπει εξάλλου να καταργηθεί η αναφορά στη γεωργική ισοτιμία.

(3) Πρέπει συνεπώς να τροποποιηθεί ο κανονισμός (ΕΚ) αριθ. 3063/93.

(4) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης κρέατος πουλερικών και αυγών,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΚ) αριθ. 3063/93 τροποποιείται ως εξής:

1. Το άρθρο 1 αντικαθίσταται από το ακόλουθο κείμενο: "Άρθρο 1

Η ενίσχυση για την παραγωγή μελιού ειδικής ποιότητας στα μικρά νησιά του Αιγαίου Πελάγους, το οποίο περιέχει μεγάλο τμήμα μελιού από θυμάρι, χορηγείται στις ενώσεις μελισσοκόμων που έχουν αναγνωριστεί από τις ελληνικές αρχές, οι οποίες αναλαμβάνουν ετήσια προγράμματα πρωτοβουλιών που αποσκοπούν στη βελτίωση των όρων της εμπορίας και της προώθησης του μελιού ποιότητας.".

2. Στο άρθρο 2 παράγραφος 2, η πρώτη φράση αντικαθίσταται από το ακόλουθο κείμενο: "Τα προγράμματα υποβάλλονται προς έγκριση από τις ενώσεις μελισσοκόμων στην ελληνική αρχή.".

3. Το άρθρο 3 τροποποιείται ως εξής:

α) στην παράγραφο 1, το δεύτερο εδάφιο διαγράφεται·

β) στην παράγραφο 2, η πρώτη περίπτωση αντικαθίσταται από το ακόλουθο κείμενο: "- οι ονομασίες και οι διευθύνσεις των ενώσεων μελισσοκόμων ή το ονοματεπώνυμο και η διεύθυνση του μελισσοκόμου,".

4. Στο άρθρο 4, το δεύτερο εδάφιο διαγράφεται.

5. Το άρθρο 5 τροποποιείται ως εξής:

α) στο πρώτο εδάφιο, η πρώτη και η δεύτερη υποπερίπτωση αντικαθίστανται από το ακόλουθο κείμενο: "- τον αριθμό των ενώσεων μελισσοκόμων και τον αριθμό των μεμονωμένων μελισσοκόμων που έχουν υποβάλει αίτηση ενίσχυσης,

- τον αριθμό των κυψελών για τις οποίες ζητήθηκε και χορηγήθηκε ενίσχυση, αφενός μεν από τις ενώσεις μελισσοκόμων αφετέρου δε από τους μελισσοκόμους,".

β) το δεύτερο εδάφιο διαγράφεται.

6. Στο άρθρο 6 παράγραφος 2 πρώτο εδάφιο, η δεύτερη φράση διαγράφεται.

7. Το άρθρο 8 διαγράφεται.

Άρθρο 2

Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 8 Μαΐου 2002.

Για την Επιτροπή

Franz Fischler

Μέλος της Επιτροπής

(1) ΕΕ L 184 της 27.7.1993, σ. 1.

(2) ΕΕ L 68 της 12.3.2002, σ. 4.

(3) ΕΕ L 274 της 6.11.1993, σ. 5.